Emerson, Lake & Powell

Emerson, Lake & Powell, (niekedy tiež skrátene ELP) boli anglická progresívne rocková superskupina, ktorá býva verejne považovaná za nasledovný variant hudobnej formácie Emerson, Lake & Palmer. Skupina Emerson, Lake & Powell vydala len jeden oficiálny štúdiový album, a to v roku 1986. Debutový singel albumu bol „Touch and Go“, ktorý sa dňa 19. júla 1986 dostal na 60. miesto v rebríčku časopisu Billboard. V roku 1984 mala skupina ELP plánované obnovenie účinkovania, no voľný boli len Emerson s Gregom Lakeom, bubeník Carl Palmer mal vtedy zmluvné záväzky s rozbehnutým hudobným projketom, progresívnou skupinou Asia. Po sérii konkurzov na pozíciu hráča na bicie nástroje, nakoniec padla voľba na dlhoročného priateľa Keitha Emersona, ktorým bol Cozy Powell. Členovia kapely trvali na tom, že tento jej člen nebol vybratý preto, aby zachovali pôvodnú skratku ich názvu, že to bola len náhoda. Žartom dodali, že ich odmietli iní uchádzači, medzi nimi aj „Phil Pollins“ a „Ringo Parr“, no keď tí odmietli, museli ísť za Powellom. Krátko pred nahrávaním sa stala nehoda, pri ktorej rozbehnutý traktor prerazil aparatúru, ktorú mali rozloženú v jednej stodole a pripravenú na skúšanie. Situáciu Emerson komentoval neskôr slovami, že by sa celkom kľudne mohli volať aj 'Emerson, Lake & Plough!'" (Emerson, Lake a Pluh).

Eponymný štúdiový debut kapely bol návratom k štýlu pôvodnej zostavy ELP. Bol to súbor dlhých progresívne rockových nahrávok, jemných balád a klasických hudobných tém. Napríklad skladbu „Mars, Bringer of War“ od Gustava Holsta, Lake predtým hral počas svojho pôsobenia v kapele King Crimson. Jedna pieseň, „The Score“, dokonca odkazuje na text „Vitajte späť, moji priatelia, na show, ktorá nikdy nekončí“ ktorý mala pôvodná zostava ELP v piesni „Karn Evil 9: First Impression“ na albume Brain Salad Surgery.

Na koncertoch skupina predviedla aj klasické skladby z repertoáru ELP a The Nice. Turné sprevádzali rôzne spory, ktoré viedli k tomu, že kapela vyhodila svoj manažment a nakoniec sa rozpadla ešte skôr, ako stihla nahrať druhý štúdiový album. Potom sa Emerson opäť spojil s Palmerom a spolu s Robertom Berrym v roku 1988 založili skupinu 3. Originálna zostava Emerson, Lake & Palmer sa znovu spoljila v roku 1992 nahrali album Black Moon, ktorý štýlovo pripomína a nadväzuje na album, ktorý pred ním vydali Emerson, Lake & Powell.

Z niektorých koncertných a štúdiových materiálov zoskupenia Emerson, Lake & Powell neskôr v roku 1990 vznikol bootleg, ktorý bol v roku 2003 čiastočne remastrovaný a cez Manticore Records ho sprístupnili na oficiálnych internetových stránkach ELP.

V súčasnosti už nežije ani jeden z troch členov kapely Emerson, Lake & Powell. Cozy Powell zomrel ako 50 ročný pri dopravnej nehode dňa 5. apríla 1998.  Keith Emerson zomrel vo veku 71 rokov dňa 11. marca 2016 na následky výstrelu do hlavy, ktorý bol označený za samovraždu, a Greg Lake zomrel ako 69 ročný 7. decembra 2016 na rakovinu pankreasu.

Členovia skupiny 
 Keith Emerson – klávesové nástroje (1985-1986)
 Greg Lake – basová gitara, gitara, spev co-produkcia (1985-1986)
 Cozy Powell – bicie nástroje, perkusie (1985-1986)

Disckografia
Štúdiové albumy
 Emerson, Lake & Powell (1986)
Koncertné albumy a kompilácie
 Live in Concert (2003)
 The Sprocket Sessions (2003; zo skúšok na koncerty)
 Live in Concert & More (2012, 2CD kombinácia z Live in Concert a The Sprocket Sessions)
Single
 „Touch and Go“/„Learning to Fly“ (1986)
 „Lay Down Your Guns“/„Step Aside“ (1986)

Referencie

Externé odkazy
 Oficiálne stránky kapely Emerson, Lake & Palmer

Zdroj 

Hudobné skupiny ukončené v roku 1986
Hudobné skupiny z 1985
Anglické progresívnorockové hudobné skupiny